ཞིས་ཅིན་ཕིང་གིས།བཞེད་དོན་གཙོ་བོའི་གཏམ་བཤད་གནང་སྐབས་དཔལ་འབྱོར་གོ་ལ་ཅན་ནི་སྤྱི་ཚོགས་ཐོན་སྐྱེད་ནུས་ཤུགས་འཕེལ་རྒྱས་གཏོང་བའི་དགོས་འདུན་དངོས་ཤིག་རེད་ལ་ཚན་རྩལ་ཡར་ཐོན་གྱི་ལྡོག་མེད་གྲུབ་འབྲས་ཤིག་ཀྱང་རེད།དཔལ་འབྱོར་གོ་ལ་ཅན་གྱིས་འཛམ་གླིང་གི་དཔལ་འབྱོར་ཡར་འཕེལ་ཡོང་རྒྱུར་སྒུལ་ཤུགས་ཆེན་པོ་ཞིག་ཐོན་པ་བྱས་ཡོད་ལ་ཚོང་ཟོག་དང་མ་རྩ་འཁོར་རྒྱུག་དང་།ཚན་རྩལ་དང་ཤེས་དཔལ་ཡར་ཐོན།རྒྱལ་ཁབ་ཁག་གི་མི་དམངས་འགྲོ་འོང་བཅས་ལ་སྐུལ་འདེད་ཀྱང་བཏང་ཡོད།དཔལ་འབྱོར་གོ་ལ་ཅན་དུ་འགྱུར་བ་ལས་གནད་དོན་གསར་པ་ཐོན་པ་ནི་སྨོས་མེད་རེད།འོན་ཏེ་འཛམ་གླིང་དཀའ་གནས་སུ་གྱར་བའི་གནད་དོན་དག་དཔལ་འབྱོར་གོ་ལ་ཅན་ལས་བྱུང་བ་ཞིག་ཡིན་ཞེས་སླ་བཅོས་ཀྱིས་བརྗོད་པ་ནི་དོན་དངོས་དང་མི་མཐུན་པ་ཞིག་རེད་ལ་གནད་དོན་ཐག་གཅོད་ཐུབ་རྒྱུར་ཕན་པ་མེད་པ་ཞིག་ཀྱང་རེད།དེས་ན་ང་ཚོས་དཔལ་འབྱོར་གོ་ལ་ཅན་དང་འཚམ་པར་བྱེད་པ་དང་།དཔལ་འབྱོར་གོ་ལ་ཅན་ལ་ཁྲིད་སྟོན་བྱེད་པ།དཔལ་འབྱོར་གོ་ལ་ཅན་གྱི་ཤུགས་རྐྱེན་ངན་པ་སེལ་བ་བཅས་བྱས་ནས་དེའི་ཕན་པ་རྒྱལ་ཁབ་དང་མི་རིགས་ཚང་མར་སྔར་བས་ཡག་པོ་ཐོབ་པར་བྱེད་དགོས།ང་ཚོས་རང་འགུལ་ངང་བྱ་སྤྱོད་སྤེལ་བ་དང་དོ་དམ་འོས་འཚམ་བྱས་ཏེ་དཔལ་འབྱོར་གོ་ལ་ཅན་གྱི་དྲང་ཕྱོགས་ནུས་པ་སྔར་བས་འདོན་སྤེལ་བྱས་ནས་དཔལ་འབྱོར་གོ་ལ་ཅན་གྱི་འཕེལ་རིམ་སླར་ཡང་དོ་སྙོམས་ཡོང་བ་བྱེད་དགོས་པ་དང་།ང་ཚོས་འཕེལ་ཕྱོགས་ཆེན་པོ་དང་བསྟུན་པ་དང་རང་རྒྱལ་གྱི་གནས་ཚུལ་དང་ཟུང་འབྲེལ་བྱས་ཏེ་དཔལ་འབྱོར་གོ་ལ་ཅན་ནང་ཞུགས་པའི་ཐབས་ལམ་དང་ཞུགས་སྟངས་གདམ་ག་ཡང་དག་བྱེད་དགོས།ང་ཚོས་ལས་ཕྱོད་ལ་སྣང་ཆེན་དང་དྲང་གཞག་ཡོང་རྒྱུར་མཐོང་ཆེན་བྱས་ཏེ་རྒྱལ་ཁབ་མི་འདྲ་བ་དང་།བང་རིམ་མི་འདྲ་བ།མི་ཚོགས་མི་འདྲ་བ་བཅས་ལ་དཔལ་འབྱོར་གོ་ལ་ཅན་གྱི་ཕན་པ་མཉམ་དུ་སྤྱོད་རྒྱུ་ཡོང་བ་བྱེད་དགོས་ཞེས་བསྟན་གནང་བ་རེད།